Η επίδραση των συμβιοτικών στη σύσταση και στο μεταβολισμό της εντερικής χλωρίδας των πολυτραυματιών
Authors: Ευθυμίου Αικατερίνη 
Published: January 2014

Εισαγωγή: Οι βαριές λοιμώξεις και η σήψη είναι κύριες αιτίες νοσηρότητας και θνητότητας στους βαρέως πάσχοντες ασθενείς. Στη ΜΕΘ, η πρόληψη της μετακίνησης παθογόνων βακτηρίων, διαμέσου του εντερικού επιθηλίου, συμβάλλει στην αποφυγή σηπτικών φαινομένων. Σήμερα επιχειρείται η τροποποίηση της εντερικής ενδογενούς χλωρίδας με τη χορήγηση συμβιοτικών σκευασμάτων, δηλαδή προβιοτικών σε συνδυασμό με πρεβιοτικά, έχοντας τελικό σκοπό τη βελτίωση της λειτουργίας του πεπτικού σωλήνα των ασθενών. Σκοπός της μελέτης: Με την παρούσα επιστημονική μελέτη επιχειρήσαμε να προσδιορίσουμε τις μεταβολές που είναι δυνατόν να επιφέρει η χορήγηση συμβιοτικού σκευάσματος Synbiotic 2000Forte στη σύνθεση και στο μεταβολισμό των βακτηριακών πληθυσμών της εντερικής χλωρίδας πολυτραυματιών ΜΕΘ, διαμέσου της αξιολόγησης της παραγόμενης ποσότητας των SCFA και της τροποποίησης της βακτηριακής ενζυμικής δραστηριότητας. Μέθοδος και υλικό: Η μελέτη συμπεριέλαβε 65 πολυτραυματίες ασθενείς. Το συμβιοτικό σκευάσμα Synbiotic 2000Forte είναι ένας συνδυασμός 4 προβιοτικών βακτηρίων, σε συνδυασμό με 4 είδη φυτικών ινών με πρεβιοτική δράση. Οι ασθενείς έλαβαν, από την είσοδο τους στη ΜΕΘ ως και την 15η ημέρα, το περιεχόμενο ενός φακέλου Synbiotic 2000Forte ή placebo (μαλτοδεξτρίνη), άπαξ ημερησίως από ρινογαστρικό σωλήνα ή το σωλήνα γαστροστομίας. Aπό όλους τους ασθενείς, κατά την 0η, 4η, 7η, 15η ημέρα λήφθησαν κόπρανα για αερόβιες και αναερόβιες καλλιέργειες και δείγματα κοπράνων, για βιοχημική ανάλυση (παραγωγή SCFA) και για διευρεύνηση της γλυκολυτικής ενζυμικής δραστηριότητας. Καταγράφηκαν τα δημογραφικά στοιχεία των ασθενών, οι κλίμακες GCS και APACHEII, το είδος της κάκωσης, ο τύπος της χειρουργικής επέμβασης, οι συνυπάρχουσες παθήσεις, οι ημέρες παραμονής σε μηχανικό αερισμό και νοσηλείας στη ΜΕΘ, η συχνότητα των λοιμώξεων, ο αριθμός των σηπτικών επιπλοκών και η εμφάνιση σοβαρής σήψης. Αποτελέσματα: Όσον αφορά: α) τη φυσική κατάσταση κατά ASA-PS, β) την ηλικία, γ) το φύλο και δ) το BMI, οι ομάδες της μελέτης δεν παρουσίασαν καμία στατιστικώς σημαντική διαφορά και ήταν απολύτως συγκρίσιμες.Ο αριθμός των λοιμώξεων που εμφάνισαν οι ασθενείς της ομάδας των συμβιοτικών ήταν μικρότερος από τον αντίστοιχο στην ομάδα ελέγχου (p: 0.01), με αποτέλεσμα τη μείωση των σηπτικών επιπλοκών, του SIRS και της συχνότητας σοβαρής σήψης. Η μείωση των λοιμώξεων συνέβαλε στην ελάττωση των ημέρων μηχανικού αερισμού, των ημέρων νοσηλείας των ασθενών στη ΜΕΘ. Η ελάττωση της συχνότητας των λοιμώξεων προέκυψε από την κυριαρχία των μη παθογόνων βακτηρίων και τη μείωση των δυνητικά παθογόνων, παρά την επίδραση επιβαρυντικών παραγόντων κατά τη νοσηλεία των πολυτραυματιών στη ΜΕΘ. Επίσης στους ασθενείς αυτούς της ομάδας των συμβιοτικών, παρατηρήθηκε προώθηση της μεταβολικής δραστηριότητας των εντερικών βακτηρίων και ειδικότερα μείωση της γλυκολυτικής δραστηριότητας των βακτηριακών ενζύμων και αύξηση των παραγομένων συγκεντρώσεων SCFA. Οι μεταβολές αυτές αποδόθηκαν στο κατάλληλο θρεπτικό υπόστρωμα των πρεβιοτικών ινών του συμβιοτικού σκευάσματος αλλά και στην ενίσχυση των παθογόνων πληθυσμών της εντερικής χλωρίδας. Συμπεράσματα. Στην παρούσα μελέτη, τα προβιοτικά βακτήρια του Synbiotic 2000Forte ενίσχυσαν τον πολλαπλασιασμό των ωφέλιμων βακτηρίων, αντικαθιστώντας τα παθογόνα βακτήρια και σε συνδυασμό με τις πρεβιοτικές ίνες προώθησαν τη μεταβολική δραστηριότητα της εντερικής χλωρίδας, με τελικό αντίκτυπο την ελάττωση της συχνότητας των λοιμώξεων των πολυτραυματιών και τη βέλτιστη θεραπεία τους στη ΜΕΘ.